|  |
| --- |
| **1 Sam. 4:1-11**  **“Kyk verby die simbole en sien God self.”**  *Andries Burger, GK Pinetown, 29 Augustus 2021 (NAGMAAL)* |

*Sing:* *Lied 159:1,2; Sb 2-1:1,2; “Liefde van Jesus is wonderbaar!”; Lied 470:1,4; Lied 253:2; Lied 525:1,3;*  *“Vrede”*

God is alomteenwoordig – dit beteken dat Hy in alle tye, op alle plekke gelyktydig teenwoordig is.

Maar omdat God egter onsienlik is kan dit maklik gebeur dat ons so vaskyk in die dinge om ons, dat ons van sy teenwoordigheid kan vergeet.

(En dan word ons bang vir dinge om ons wat met ons gebeur, of met ons ouer of kinder, of ons doen dinge wat God nie van hou nie, sonde wat Hy haat.)

Om ons te help onthou dat Hy by ons is gebruik ons simbole en rituele om ons te herinner dat Hy altyd by ons is.

Maar ons moet altyd onthou dat die tekens sélf niks werd is nie, dit het nét waarde wanneer ons hulle betekenis onthou.

Dit gebeur met baie mense dat hulle nét op die tekens fokus en daaraan vasklou maar dan God self as die betekenis daarvan mis.

Kom ons kyk hoe dit met Israel gebeur het voordat ons dan nadink of ons dit nie ook doen nie.

Lees **<< 1 Sam. 4:1-11 >>**

Ons moet nie die ontnugtering van hierdie gebeure miskyk nie.

God het sy volk uit niks laat ontstaan toe Hy die kinderlose ou man Abram en sy vrou Sara onder die afgodsdienaars van Ur af geroep het;

gaandeweg het Hy hulle laat meer word deur, selfs deur die verdrukking as slawe in Egipte;

daar het Hy die ou slawevolkie gaan haal en met sy magtige teenwoordigheid deur die woestyn gelei.

Hy het sy teenwoordigheid duidelik sigbaar gemaak deur die wolkkolom in die dag en die vuurkolom in die nag; by Sinai het Hy sy teenwoordigheid sigbaar gemaak deur die berg te laat skud en rook, met vuur en donderslae het Hy sy koms aangekondig.

Daar het Hy vir hulle bevel gegee om die verbondsark te maak – ŉ doringhout kissie met goud oorgetrek en beelde van hemelwesens met vlerke op die deksel; binne in moes Moses die tekens van God se verbond sit.

Die betekenis van die ark was verbysterend – dit was die simbool van God se teenwoordigheid – ons lees in Ex. 25:22 dat God vir Moses sou ontmoet by die ark, van die deksel af tussen die hemelwesens sou God met Hom praat en sy bevele gee.

God is onsigbaar maar met die ark het Hy vir hulle ŉ sigbare teken gegee van sy teenwoordigheid by hulle.

Toe hulle deur die Jordaan getrek het, het die priester in die middel van die Jordaan rivier gaan staan met hierdie simbool van God se teenwoordigheid by hulle en Hy het die water opgedam sodat hulle kon deurstap.

By Jerigo het hulle die simbool van God se teenwoordigheid om die stad gedra en God het die mure laat intuimel. Nog altyd was Hy teenwoordig, nog altyd het Hy uitgered.

Maar nou is die ark van God weggevat –

die Filistyne het God se teken weggedra, God het dit in hulle hande laat val –

die simbool van sy heerlike teenwoordigheid is weg...

Jy kan netsowel sê God self is weg...

Kom ons kyk mooi wat hier gebeur het:

Dit het lankal al vrot gegaan met Israel se geestelike lewe.

Hulle fokus het al verder weggeskuif van God af na hulleself.

Ons lees aan die einde van Rigters (Rig. 21:25) dat elkeen geleef en gedoen het soos wat hy self wou.

Selfs die Priester Eli wat die leier of rigter was, se kinders was vir hom belangriker as God. (1 Sam. 3:29). Sy seuns Hofni en Pinehas, ook Priesters van die Here, het rondgeslaap met ander vrouens (1. Sam 3:22) en hulle het dele van die offers wat aan God geoffer moes word vir hulleself gevat. Dit het veroorsaak dat die volk nie meer gedink het die offers is belangrik nie (1 Sam. 2:15-17).

Twee keer het God sy oordeel hieroor aan Eli verkondig (1 Sam. 2:27-36/ 3:10-18) maar daar was geen sprake van berou of bekering nie.

En as die leiers nie meer ontsag het vir God nie en lewe asof Hy nie regtig by hulle teenwoordig is nie, dan gebeur presies dieselfde met die hele volk.

En dan die gebeure van 1 Sam 4 wat ons gelees het.

In daardie tyd het die Filistyne weer ŉ bedreiging vir Israel geword en hulle gaan om teen hulle oorlog te maak. In die veldslag kry die Filistyne toe die oorhand en Israel moet vinnig terugval.

Dis duidelik dat hulle geweet het dat dit die Here is wat oorwinnings gee en daarom vra hulle vir mekaar (v3), *“Waarom het die Here ons vandag laat vlug?”*

Het jy mooi gehoor vir wié hulle vra?

As hulle maar vir God gevra het sou hulle die antwoord kry soos Hy al in Lev. 26 gewaarsku het.

Dat as hulle nie na God luister en lewe soos Hy wil nie,

dat Hy hulle sal laat swaar kry, dat God oorlog oor hulle sal bring;

dat Hy sy rug op hulle sal draai sodat hulle vyande hulle sal verpletter.

Maar hulle vra nie vir God nie.

Hulle ken nie meer sy persoonlike teenwoordigheid nie.

Hulle vra vir mekaar, en hulle maak self ŉ plan (v3).

*“Kom ons gaan haal die verbondsark van die Here uit Silo na ons toe dat dit by ons kan wees om ons te red ...”*

Waarom wou hulle die ark gaan haal?

*“... sodat dit by ons kan wees om ons te red...”*

Hulle glo vas dat die ark vir hulle die oorwinning sal verseker.

Daarom skreeu hulle so geesdriftig dat die aarde weergalm toe die ark in die laer kom. Nóú gaan hulle oorwin.

Wat het hulle laat dink dat die ark hulle sal red?

Daar is twee moontlike redes.

Die Filistyne het gedink dat die ark self ŉ god is wat Israel kan red – daarom sê hulle in v.7 *“God het in die kamp gekom!”* toe hulle die rumoer in Israel hoor.

Maar vir Israel het nie die ark aanbid as ŉ afgod nie.

Hulle het verwag dat as die ark daar is sal God daar wees, en

Hy sal darem nie toelaat dat sy ark, sy simbool van teenwoordigheid, in die hande van heidene val nie.

Hulle sou dit nie so duidelik sê of erken nie, dalk nie eens besef nie, maar eintlik gebruik hulle die ark om God te wil dwing om hulle die oorwinning te gee.

Maar God laat nie met Hom speletjies speel nie.

Hy laat die Filistyne wen met ŉ groot slagting, Israel se weermag spat uit mekaar soos hulle vlug en God laat die Filistyne die teken van sy teenwoordigheid wegvat.

Hy wys vir sy volk dat Hy hulle op hulle eie los.

Hulle dink dalk die Filistyne het nou pas God se eer, sy glorie, sy teenwoordigheid weggevoer – maar eintlik het hulle dit self al lankal gedoen.

Hulle het nog die offer tekens van God se genade en sy verlossing onderhou, maar hulle het Hom geminag deur te lewe soos hulle wil asof Hy glad nie eens daar was nie.

Hulle het op die simbool van God se teenwoordigheid vertrou en nie op God self nie.

Hulle het nog die tekens van God gehad, haar hulle het die God van die tekens verlaat.

,

Maar gemeente, dit gaan nie vanoggend net oor Israel nie. Die Here se Woord kom nou tot jou en tot my.

Loop ons nie ook die gevaar om presies te doen wat Israel hier gedoen het nie?

Ek noem net ŉ paar moontlike voorbeelde van gebruike en tekens wat ons herinner aan God en sy teenwoordigheid en sy voorsiening...

My hart krimp ineen as ek party tafelgebede hoor waar oulike rympies uit pure gewoonte opgesê word.

Dink so iemand dat God sal aanhou dat mens so met Hom praat?

Tafelgebed is ŉ wonderlike gewoonte wat ons herinner aan God se sorg en sy voorsiening.

Maar bid dan opreg en met ontsag vir die lewende God met wie jy praat.

Onthou Hom en vergeet maar die rympies en geykte uitdrukkings.

Is daar dalk van ons wat ŉ sekere hangertjie dra vir beskerming of geluk?

Wie is dit wat beskerm – is dit nie God alleen nie?

Daar is niks verkeerd om hangertjies te dra nie, dit kan ŉ mooi simbool wees van die God in wie jy vertrou –

maar wanneer ons iets van die hangertjie self verwag – hoe gering ook al – dan word dit ŉ afgodjie om my nek.

Hou jou fokus en vertroue op God alleen – met of sonder die ding...

Dink maar aan voorbeelde in ons gemeente lewe waar ons dalk slawe van simbole en gebruike kan word en God self miskyk, of minag:

Watter gebruike het ons om ons te herinner aan God se teenwoordigheid...

Die erediens self en die gebruike van wat en hoe ons dit doen.

Ons moet baie seker maak dat ons nie op die tekens en gebruike self vashaak soos wat ons sing en wat nie, die atmosfeer en die kleredrag, in elke handeling moet ons verby dit kyk om God te ontmoet.

Selfs die tekens van doop en nagmaal kan afgode word wanneer ons meer karring oor die tekens daarin as oor die betekenis daarvan.

Maar netso moet ons nie die tekens en gebruike minag asof dit nie waarde het nie.

Ons het dit baie nodig, sonder gebruike en tekens om ons aan God te herinner sal ons stadig maar seker wegdryf en uiteindelik sy pad byster raak.

Al is bywoning van eredienste ŉ opdrag van God af, is dit ook ŉ baie belangrike gewoonte om ons lewensfokus op Hom in te stel.

Die erns wat Hy maak om die sakramente in te stel omdat Hy weet ons het sigbare verkondiging van sy Woord nodig.

Dink aan die gebruike en die tekens in jou lewe wat jou aan God herinner. Fokus jy op die tekens en die gebruike, of daarby verby op God?

Eredienste, nagmaal, tafelgebede, persoonlike Bybellees en gebed, Bybellees en bid saam met jou gesin, en saam met ander gelowiges...

Doen jy die goed soos wat dit pas by God se kinders en soos Hy dit beveel?

Doen jy dit met ontsag vir Hom terwyl jy verby die teken en gebruike op Hom fokus?

Die Nagmaal is tekens wat Christus self ingestel het,

om ons te herinner aan Hom en die prys wat Hy vir ons vergifnis en verlossing betaal het.

Ons deelneem daaraan is ŉ bevestiging, ŉ belydenis dat ons dit glo en dat ons deur geloof deel kry aan die heil wat Hy bewerk het.

Kom ons staan en sing van hierdie glorieteken van sy mag:

**SING** **Ps. 118 v. 12**

Dit is die dag deur God verkore,

die feesdag aan Hom toegewy.

Laat ons, met psalms uit vreug gebore,

ons in die God van heil verbly.

Ag, HEER, gee nou u seëninge;

gee voorspoed, HEER, op hierdie dag -

dit is die dag van grote dinge,

die glorieteken van u mag.

**GEBED**

**Instelling**

Die nagmaal is deur ons Verlosser self ingestel.

Aan die laaste paasmaal, wat vooruit wys na Jesus wat soos ŉ onskuldige Lam geslag sal word sodat sy bloed verlossing sou bring.

Toe neem Hy brood, spreek die dankgebed uit, breek dit en gee dit vir hulle met die woorde: ‘Dit is my liggaam wat vir julle gegee word. Gebruik dit tot my gedagtenis’.

Met die beker na die maaltyd het Hy net so gemaak en gesê: ‘Hierdie beker is die nuwe verbond, beseël deur my bloed, wat vir julle vergiet word’”(Luk. 22:14-29).

**Gedagtenis**

In gehoorsaamheid aan die woorde van Christus: “Gebruik dit tot my gedagtenis”.

Die Here Jesus het Homself as ŉ offer gegee vir ons wat sondaars is. Sy liggaam wat gebreek is, sy bloed wat gevloei het, die helse prys wat Hy betaal het...

**1 Joh. 4:9-10,**

*9Hiérin is God se liefde vir ons geopenbaar: sy enigste Seun het Hy na die wêreld toe gestuur sodat ons deur Hom die lewe kan hê. 10Werklike liefde is dít: nie die liefde wat ons vir God het nie, maar die liefde wat Hy aan ons bewys het deur sy Seun te stuur as versoening vir ons sondes.*

**Gemeenskap**

Christus is die enigste voedsel van ons siele.

Hy is ons Brood van die lewe.

Die seëninge van die nagmaal word netso seker aan ons gegee asof ons **Christus self** in die nagmaal sien en aanraak. Christus is die enigste voedsel vir ons gees.

Die brood en wyn *getuig en waarborg* aan ons dat Christus sy lewe in die nagmaal in ons oorgiet, asof dit in murg en been indring.

Wanneer ons die brood eet, as teken van Christus se liggaam,

moet ons dadelik aan die ooreenkoms dink: Soos die brood die lewe van ons liggaam voed, onderhou en beskerm, so is die liggaam van Christus die enigste voedsel om ons siele te voed en lewendig te maak.

Wanneer ons die wyn drink as teken van Christus se bloed van Christus,

moet ons onthou dat die bloed van Christus ons koester, verkwik, versterk en met blydskap vul.

Christus doen dit nie deur bloot ŉ teken vir ons te gee nie.

Die Heilige Gees laat ons in Christus lewe, sodat ons ook sê: “ek is saam met Christus gekruisig, en nou is dit nie meer ek wat lewe nie, maar Christus wat in my lewe”(Gal. 2:19-20).

**Selfondersoek**  (1 Kor. 11:27-32)

**1 Joh. 4:11-12**, 11*Geliefdes, as dit is hoe God sy liefde aan ons bewys het, behoort ons mekaar ook lief te hê. 12**Niemand het God nog ooit gesien nie, maar as ons mekaar liefhet, bly God in ons en het sy liefde in ons sy doel volkome bereik.*

Waarskuwing – onwaardige manier (vrede met sonde, sonder ontsag)

Hartseer: Watter slegte doen, watter goeie nie doen nie... afkeer in myself! Dodelik sieke smag na genesing, dooies na een wat lewe gee...

Blydskap en dankbaarheid: Versekering van verlossing van sonde skuld en heerskappy

Vasberade: Nie meer doen wat ek wil, maar wat die Gees wil – Dadelik!

**GEBED** – BELYDENIS, BEKERING, DANKBAARHEID-VERWONDERING

Die **Heilige Gees verbind ons ook aan mekaar** in egte liefde as lede van een liggaam.

Dit was daar in die eerste Nagmaal wat Jesus vir ons ŉ opdrag gegee het, “Dit is my opdrag: Julle moet mekaar liefhê soos ek julle liefhet”(Joh. 15:12.

Soos baie koringkorrels saam gemaal en gemeng word om een brood te wees,

so *behoort* ons so saam verbind wees aan mekaar te wees dat daar geen tweedrag of skeiding onder ons mag voorkom nie.

Onthou ons “Julle moet mekaar liefhê soos ek julle liefhet”(Joh. 15:12).

**Verwagting**

Die Nagmaal laat ons ook uitsien na Christus se wederkoms, Paulus leer dat “Elke keer as julle van hierdie brood eet en uit die beker drink, verkondig julle die dood van die Here totdat Hy kom”(1 Kor. 11:26).

Nagmaal maak ons bly omdat dit wys dat ons deel het aan die nuwe verbond in Christus se bloed.

Nagmaal laat ons uitsien na Christus se wederkoms en die ewige bruilofsfees met Christus se volle heerlikheid.

**Lied 253 v. 2**

2.

U is die lewensbrood,

Heiland, vir my.

U is die waarheid, Heer,

U maak my vry.

U beeld straal uit die Skrif

so helder voort -

U soek ek, Heer, Uself,

o Lewend' Woord.

**GEBED**

Barmhartige God en Vader,

ons wil nou met hierdie nagmaal die heerlike gemeenskap met u geliefde Seun Jesus Christus vier.

Ons bid U: Stuur ons U lewendmakende Gees,

sodat ons gevoed kan word met die ware brood uit die hemel wat die ewige lewe skenk. Amen.

**Bediening van Nagmaal**

**GEMEENTE GEBED - SING: Lied 525 v. 1, 3**

1.

Here, hoe blymoedig

en in dank oorvloedig

maak U my die hart.

U gee ons u seën

soos 'n milde reën;

U vertroos in smart.

Ja, ons weet, ook in ons leed

leef ons onder u genade;

vrees ons nie die kwade.

3.

Heer, U gee u lewe,

so word ons vergewe

en verlos van dood.

In U groot ontferming -

gee U ons beskerming -

Redder uit die nood!

Ons sal, tot u eer, o Heer,

in U heil met blydskap lewe –

aan U oorgegewe.